'कबूतरबाज क्रिकेटर' जैकब मार्टिन गिरफ्तार  
मार्टिन युवा खिलाड़ियों को विदेशी टीमों की ओर से खिलाने के नाम पर उन्हें दूसरे देशों में ले जाता था और फिर कई खिलाड़ियों को वहीं छोड़ देता था।
भारत के पूर्व अंतरराष्ट्रीय क्रिकेट खिलाड़ी और वड़ोदरा रणजी टीम के पूर्व कप्तान जैकब मार्टिन को दिल्ली पुलिस ने गिरफ्तार कर लिया है। जैकब मार्टिन पर कबूतरबाजी का आरोप है। वह युवा खिलाड़ियों को विदेशी टीमों की ओर से खिलाने के नाम पर उन्हें दूसरे देशों में ले जाता था और फिर कई खिलाड़ियों को वहीं छोड़ देता था। इसके लिए वह फर्जी क्रिकेट टीम बनाता था।  एक फर्जी क्रिकेटर की गिरफ्तारी के बाद यह मामला सामने आया था। दिल्ली पुलिस ने जैकब मार्टिन को पकड़ने के लिए दिल्ली और वड़ोदरा में छापे मारे थे, लेकिन मंगलवार रात उसे दिल्ली के शाहदरा में गिरफ्तार किया गया।  उसके बारे में जानकारी देने वाले को 25 हजार रुपये ईनाम देने का ऐलान भी किया गया । जैकब मार्टिन भारत की ओर से 10 वनडे मैच खेल चुका था। इसके अलावा वह 138 रणजी मैच खेल चुका था, जिसमें उसके 10 हजार से ज्यादा रन थे।